Socialdemokratiet og Dansk Folkeparti er gået sammen for at stoppe regeringens forslag om at lempe det såkaldte tilknytningskrav til Danmark for udlændinge.

Regeringen vil gøre det lettere for danske statsborgere, der tjener over 408.800 kroner om året, at få deres udenlandske ægtefæller til landet. Det vil de gøre ved at lempe kravet til ægtefællens danskkundskaber.

Socialdemokratiet og DF er kritiske:

- Hvis integrationen skal lykkes, skal der stilles krav til dem, der søger opholdstilladelse i Danmark, siger Mattias Tesfaye (S), medlem af Udlændinge- og Integrationsudvalget.

Lempelsen af tilknytningskravet er ikke regeringens første.

Med udlændinge- og integrationsminister Inger Støjberg (V) i spidsen har regeringen tidligere lempet på området, så danskere med over 26 års statsborgerskab og deres udenlandske ægtefæller slipper for tilknytningskravet.

Det fik Menneskerettighedsdomstolen i Strasbourg til at kalde regeringens undtagelse af tilknytningskrav for usaglig og ulovlig forskelbehandling, fordi den ikke ligestiller etniske grupper.

Folk med penge kan slippe for sprogkrav

SF er enige med Socialdemokratiet og Dansk Folkeparti om at afvise regeringens forslag.

Det er ifølge Mattias Tesfaye (S) ikke fair, at hvis danskeren tjener mere end 408.800 om året - eller opfylder betingelserne på en positivliste over kvalifikationer, som Danmark har brug for - så behøver den udenlandske ægtefælle ikke bestå en sprogtest.

- Regeringen vil introducere en helt ny mulighed for at komme til Danmark uden at lære dansk. Det er vi modstandere af, siger Mattias Tesfaye.

Hans parti og Dansk Folkeparti kræver, at hvis en dansk statsborger eksempelvis har boet nogle år i USA og har fundet sig en amerikansk ægtefælle, så skal hun/han bestå en sprogtest, når personen kommer til landet.

- Det må være sådan, at folk der skal være en del af vores samfund har et minimum af danskkundskaber. Det er jo ikke nogen studentereksamen, vi beder dem tage. Det er på et forholdsvist simpelt niveau, siger Mattias Tesfaye.

Forventer udramatisk afgørelse

Han peger på, at mange ægtefæller, der flytter til Danmark, godt kan begå sig, fordi de taler godt engelsk, men at det ikke gælder alle.

- Der kommer også folk fra andre steder i verden, eksempelvis Pakistan, Latinamerika og Fjernøsten, som kan få en opholdstilladelse i helt op til otte år. Dem skal vi også stille krav til, siger Mattias Tesfaye.

Som det er nu, skal sprogtesten tages inden for det første halve år, man er i Danmark, og ifølge Mattias Tesfaye består langt de fleste.

Han forudser, at Socialdemokratiet og Dansk Folkepartis ændringsforslag bliver vedtaget på tirsdag.

- Jeg forventer, det bliver rimelig udramatisk, så det fortsat vil være sådan, at hvis man har en ægtefælle med hjem til Danmark, så skal man forberede sig på at kunne lidt dansk.